MAGYAR KÁLVÁRIA

 **Ének: *A keresztfához megyek,***

***mert máshol nem lelhetek, nyugodalmat lelkemnek.***

***Ott talállak ó, Szűzanyám, fájdalom közt bágyadozván,***

***Tőr veré át lelkedet.***

 *Urunk, Jézus Krisztus,*  amint ma egybeesik keresztútjárásunk nemzeti ünnepünkkel, úgy jártuk és járjuk, mi magyarok, keresztútunkat ezeréves múltunkban és jelenünkben. Urunk, Te velünk voltál és velünk vagy küzdelmeinkben, szenvedéseinkben, eleséseinkben. Töviskoronás, szenvedő arcodból sugárzik a „lélek készsége”, mely erőt és bátorítást adott és ad nemzetünk keresztútjárásában. Ezt az erőt kérjük szegény, sokat szenvedett és ma is a kibontakozásért vajúdó hazánknak és szomorú szívű magyar testvéreinknek. Szeretnénk magasba emelni áldott keresztedet és koronás nemzeti lobogónkat, és így könyörögni a szenvedésekben kiérdemelt diadalért, hazánk feltámadásáért. Fogadd el ezt a keresztútat engesztelésül magyar hazánkért és magyar népünkért. Ámen.

 **Ének:** ***Isten, hazánkért térdelünk elődbe,***

***rút bűneinket jóságoddal född be!***

***Szent magyaroknak tiszta lelkét nézzed,***

***érdemét idézzed!***

**I. állomás: Pilátus halálra ítéli Jézust**

Imádunk Téged Krisztus és áldunk Téged, mert szent kereszted által megváltottad a világot!

 Ott állsz Urunk, gyáva bírád előtt…, körülötted ellenségeid, a felbőszített és félrevezetett nép és a lefizetett hamis tanúk… De Te nem védekezel, hanem némán vállalod sorsodat, a szenvedést. Felettünk is hányszor ítélkeztek igazságtalanul! Hányszor taposott rajtunk keresztül Nyugat és Kelet, hányszor lett földönfutóvá a magyar, hogy „nem lelé honját a hazában” és a világban. Hányszor hullottak el „legjobbjaink a hosszú harc alatt”, hányszor kezdtünk új hazát építeni… De ahogy Te, Uram, vállaltad sorsodat, mi is vállaljuk magyar sorsunkat… vállaljuk múltunkat, vállaljuk és építjük jövőnket. Mert tudjuk, hogy nem hangzatos szólamokat, nagy szavakat vársz tőlünk, hanem ennél nehezebbet: a csendes, igazi hűséget . Hűséget Hozzád és hűséget hazánkhoz! Amen.

 Keresztre feszített Jézus, könyörülj rajtunk! ! És a tisztítótűzben szenvedő lelkeken is!

**Ének: *Ránk, bűnösökre, minden verés ránk fér,***

***de könyörögnek ők tépett hazánkért,***

***hadd legyünk mi is tiszták, hősök, szentek,***

***hazánkat így mentsd meg !***

**II. állomás: Jézus elindul vállán a kereszttel**

Imádunk Téged Krisztus és áldunk Téged, mert szent kereszted által megváltottad a világot!

Elindulsz Urunk kereszteddel, és az utat, amerre mész, behinted szent véreddel… Vércseppjeidből nekünk is jutott… Krisztus-vér a magyar ugaron… Ha szenvedtünk, Te is velünk szenvedtél, ha sírtunk, Te is velünk sírtál, és bár alig volt néhány „víg esztendőnk”, Te is velünk vigadtál. Te átölelted keresztedet, és amikor nekünk is keresztet ácsoltak, minket is magadhoz öleltél, mert Te így szereted az igazságért és a hazáért szenvedő testvéreidet....

Mi nem akarunk Uram, Neked keresztet ácsolni! Senkinek nem akarunk keresztet ácsolni! Csak arra kérünk, hogyha újra a szenvedés keresztjét kell felvennünk, állj melletünk, ölelj át minket tarts meg bennünket ölelő karjaidban és „hullajtsd velünk síró könnyeidet” és hullajtsd értünk megváltó vércseppjeidet. Ámen.

  Keresztre feszített Jézus, könyörülj rajtunk! ! És a tisztítótűzben szenvedő lelkeken is!

**Ének: *Uram, Jézus, légy velünk ,***

***mi egyetlen örömünk!***

***Nálad nélkül keserűség, itt a földön életünk,***

***ó egyetlen örömünk, Uram Jézus légy velünk!***

**III. állomás: Jézus először esik el a kereszttel.**

Imádunk Téged Krisztus és áldunk Téged, mert szent kereszted által megváltottad a világot!

Uram, első elesésednél a magunk elestére, a magunk bűneire gondolunk. Hányszor éreztük át balsorsunkban a Himnusz igazát:„Hajh, de bűneink miatt gyúlt harag kebledben, S elsújtád villámidat dörgő fellegekben…”

Most nagy nemzeti bűneinkért, a káromkodásokért és a trágár beszédekért akarunk engesztelni, Urunk! Oly sok helyen a Magyar Földön, az elmúlt századokban durva ajkak és romboló kezek szentségtelenítették meg nevedet! Engesztelünk a tengernyi káromkodásért az utcán, autóbuszon, iskolában, sajtóban, tévében, rádióban és a családban, ahol a gyerekek a szüleiktől tanulják el a káromkodást és az istentelen, durva beszédet. – Vagy gondoljunk az összetört útszéli keresztekre és Szűzanya szobrokra, a befirkált templomfalakra és a meggyalázott síremlékekre… Uram, emelj föl kegyelmeddel, erőddel, ezekből a bűnökből! Szép magyar nyelvünket ne a Te gyalázásodra és a tiszta, ártatlan lelkek bemocskolására használjuk, hanem bocsánatkérésre és a Te dicsőítésedre. Ámen.

   Keresztre feszített Jézus, könyörülj rajtunk! ! És a tisztítótűzben szenvedő lelkeken is!

**Ének: *Előtted, Jézusom, leborulok,***

***féktelen bűnös, én, hozzád bújok.***

***Ó kérlek, hogy nekem malasztot adj,***

***hisz Te a bűnöshöz irgalmas vagy.***

***Szép piros véreddel öntözgettél,***

***Amikor elestem, fölemeltél,***

***Légy azért irgalmas, és meghallgass,***

***Menneyi erőddel, ó, támogass!***

**IV. Jézus Édesanyjával találkozik**

Imádunk Téged Krisztus és áldunk Téged, mert szent kereszted által megváltottad a világot!

Micsoda fájdalmas találkozás! Csak az anyai szív érezheti át így gyermeke sorsát, mint a Szűzanya. Hazánkban is mennyi az összeszoruló anyai szív, mennyi anyai könny! A tékozló fiúkat és tékozló lányokat hiába hazaváró édesanyák könnye, a frontról haza nem térő férjekért és gyermekekért ontott könnyek, a gyermeküket fiatalon eltemető édesanyák könnye, a lélekben meghalt csak testben élő gyermekekért hullajtott könnyek…! Töröld le az anya után hiába kiáltó gyermekek könnyeit, a megfoganni vagy megszületni nem engedett, az anyaméh bölcsőjét halotti kriptává változtatott és onnan életért kiáltó, de meg nem hallott, bennünket vádoló sikolyukért: bocsásd meg..., Urunk... ! Tengernyi könny, tengernyi kín! Anyáké és az anyátlan gyermekeké. A síró anyákért és anyátlan gyermekekért kérünk: „Mutasd meg, hogy Anyánk vagy, most segíts meg, Mária!“ És add, hogy soha nem közelítsen az ölelésre, simogatásra teremtett anyai kéz gyermeke felé gyilkos szándékkal! Amen.

   Keresztre feszített Jézus, könyörülj rajtunk! ! És a tisztítótűzben szenvedő lelkeken is!

**Ének: *Keservesen siratja Mária Fiát,***

***Midőn látja halálra menni magzatát,***

***Csordul könnye Máriának, szíve szakad Szűzanyának***

***Nagy bánatjéban.***

***Nincsen helye bús szívének,***

***Nyugodalma sincs lelkének nehéz kínjában.***

<https://storage.nepenektar.hu/f/2/f25978381bccc9a13be5978f4a457d53/sheet_large.jpg>

**V. állomás: Cirenei Simon segít Jézusnak keresztjét vinni**

Imádunk Téged Krisztus és áldunk Téged, mert szent kereszted által megváltottad a világot!

Végre találunk valakit a keresztúton, aki segít Jézusnak. – Hazánk történelmi keresztútján is akadtak szép számmal, akiknek nem volt „drágább gyöngy élete, mint a haza becsülete”. Akadtak királyok, hősök, szentek, írók, költők, tanárok, hős papok, orvosok és tudósok, mind-mind a magyar haza Cirenei Simonjai. És névtelen hősök milliói, kik a hazáért harcoltak-haltak, mert „szolgaföldben nem nyughattak”. Éppen ezért múltunkra alapozzuk a jövőbe vetett reményünket, és a Szózattal imádkozzuk:

„Az nem lehet, hogy annyi szív hiába onta vért.

S keservben annyi hű kebel szakadt meg a honért.

Az nem lehet, hogy ész, erő és oly szent akarat

Hiába sorvadozzanak egy átok súly alatt.

Még jőni kell és jőni fog egy jobb kor, mely után

Buzgó imádság epedez százezrek ajakán.”

Ámen.

 Keresztre feszített Jézus, könyörülj rajtunk! ! És a tisztítótűzben szenvedő lelkeken is!

# **Ének: *Nagyasszonyunk, hazánk reménye***

Nagyasszonyunk, hazánk reménye!
Bús nemzeted zokogva esd!
Nyújtsd irgalom jobbod feléje,
Botlásiért, ó, meg ne vesd!
Mi lesz belőlünk, hogyha elhagysz?
Bús árvaságunk sírba hervaszt!
Minden reményünk csak Te vagy:
Szent Szűzanyánk, szent Szűzanyánk,
Ó, el ne hagyj!

**https://www.youtube.com/watch?v=T43AM2w9cNI**

**VI. állomás: Veronika kendőjét nyújtja Jézusnak**

 Imádunk Téged Krisztus és áldunk Téged, mert szent kereszted által megváltottad a világot!

Végre akadt valaki, aki könnyeket töröl, véres verítéket itat kendőjével, könnyítve a szenvedést! Hazánkban is millió a könnyes szem és néha patakokban folyt a vér… Mivel egy Veronika nem győzi, hála Istennek, mindig akadtak Veronikák: Árpádházi Szent Erzsébettől, Szent Margittól, Kanizsai Dorottyán át a névtelen apácák százai, ezrei, akik árvaházakban, kórházakban hősi szeretettel töröltek könnyeket, verítéket a magyar arcokról. Vagy hős anyáink, akik – míg apáink a hazáért harcoltak – vetettek, arattak a család mindennapi kenyeréért. – Magyar édesanyák! Neveljetek a hazának lányaitokból új Veronikákat! Mert szükség volt eddig is, most is, és ezután is leleményes szeretetükre, könnyeket elállító mosolyukra! Jutalmuk az, ami Veronikáé volt az ő kendőjébe: a szívükbe rajzolt Krisztus-arcot kapják ajándékba és adják tovább az új magyar szívekbe.

  Keresztre feszített Jézus, könyörülj rajtunk! ! És a tisztítótűzben szenvedő lelkeken is!

 **Ének: *Ó Nagyasszony, nemzetünk* reménye,** ***Rád szegezzük könnytelt szemeink,
Veszni indult István öröksége.
Szép kertedben ős erényeink.
//:Szállj közénk és sírj te is velünk,
Vigasztald és mentsd meg nemzetünk.://***

https://www.youtube.com/watch?v=tpWOVrY23Kc

**VII. Jézus másodszor esik el a kereszttel**

  Imádunk Téged Krisztus és áldunk Téged, mert szent kereszted által megváltottad a világot!

A második esésednél, Urunk, egy másik nemzeti bűnünkre – talán a legnagyobbra – gondolunk: ez a széthúzás, egymás meg nem értése, a viszály, a pártoskodás. Ez, mint nemzeti átok, végigkísérte történelmünket Szent Istvántól napjainkig, Koppány lázadásától Mohácson át a békésen  tüntetők szemének kilövetéséig...

„Hányszor támadt tenfiad szép hazám, kebledre, S lettél magzatod miatt magzatod hamvvedre.”

Hányszor nem tanultuk meg a leckét: egységben az erő! Sokak összefogása hányszor tett csodát! Most is ez a csoda segíthet rajtunk. „Ezt szolgálja a szószéken és az iskolában a pap a tanító, erre törekedjék ekéjével a földműves, pörölyével kezében a munkás, ecsetjével és vésőjével a művész, az államférfi és tisztviselő… S ha mindnyájunk egyesített, egy célra törekvő munkája, az egymástól tanuló, egymáson épülő nemzedékek során közelebb jut a nemzeti ideál megvalósításához, azzal az egyetemes emberiségnek is megtette a tőle telhető legnagyobb szolgálatot” írja Katona Lajos néprajzkutató 1910-ben. Második esésednél, Urunk, arra kérünk, hogy a széthúzás nemzetgyengítő, súlyos eséséből emelj fel minket!, mindannyiunkat, magyar nemzetünket. Ámen.

 Keresztre feszített Jézus könyörülj rajtunk! ! És a tisztítótűzben szenvedő lelkeken is!

**Ének: *Boldogasszony Anyánk, régi nag Pártónánk,***

***Nagy ínségben lévén, így szólít meg hazánk:***

***Magyarországról, tépett hazánkról,***

***Ne felejtkezzél meg, szegény magyarokról!***

**VIII. Jeruzsálem asszonyai Jézust siratják**

Imádunk Téged Krisztus és áldunk Téged, mert szent kereszted által megváltottad a világot!

„Ne rajtam sírjatok, hanem magatokon és gyermekeiteken” – mondtad a síró asszonyoknak. Egy nemzetnek mindene, a jövője, az ifjúsága. „Lesz-e gyümölcs a fán, melynek nincs virága?

Avagy virág vagy te, hazám ifjúsága?”  Kérdezi a költő.

 „Virágos kert vala híres Pannónia,

Mely kertet öntözé híven Szűz Mária.

Katolikus hitnek bő volt szép virága,

Be megsötétedett örvendetes napja.”

 „Ne rajtam sírjatok, hanem magatokon és gyermekeiteken” – mondtad a síró asszonyoknak. Egy nemzetnek mindene, a jövője, az ifjúsága. „Lesz-e gyümölcs a fán, melynek nincs virága?

Avagy virág vagy te, hazám ifjúsága?”  Kérdezi a költő.

 „Virágos kert vala híres Pannónia,

Mely kertet öntözé híven Szűz Mária.

Katolikus hitnek bő volt szép virága,

Be megsötétedett örvendetes napja.”

  Keresztre feszített Jézus, könyörülj rajtunk! ! És a tisztítótűzben szenvedő lelkeken is!

 **Ének: *Nyisd fel az egeket sok kiáltásunkra…***

***Anyai palástod fordítsd oltalmunkra***

***Magyarországról, édes hazánkról,***

***Ne felejtkezzél el szegény magyarokról.***

**IX. Jézus harmadszor esik el a kereszttel**

Imádunk Téged Krisztus és áldunk Téged, mert szent kereszted által megváltottad a világot!

Harmadik esésednél harmadik nagy bűnünkre gondolunk, a nemzetgyilkosságra. Évek óta közepes városnyi magyarral fogy az ország. Statisztikák döbbenetes számai mutatják, hogy évről-évre hány magyart visz el az alkohol és a kábítószer, az igen magas öngyilkosság és főleg a „törvényes” vagy titokban végzett abortuszok igen magas száma. Mert tatár, török után, a két világháború után hamar újraéledt és talpra állt a nemzet - amint a Szózat szava mondja: „megfogyva bár, de törve nem, él nemzet e hazán!” De „fogyva” is és „törve” is…!? Add Urunk, hogy ebből az elesettségből is felkeljen a magyar! Segíts gátat vetni a félreértett és félremagyarázott családtervezésnek, segítsd meg az abortusz ellen harcolókat, és segítsd – e nehéz időkben méginkább – az egyre nagyobb számú nagycsaládosokat, hogy lélekszámban, de minőségben is, talpra álljon hazánk! Mert „áldjon vagy verjen sors keze”, itt élned, élned, élned kell! Aman.

 Keresztre feszített Jézus, könyörülj rajtunk! ! És a tisztítótűzben szenvedő lelkeken is!

**Ének: *Gyászba borult Isten csillagvára,***

***Függönyt vontak mennynek ablakára,***

***//:Meghalt, meghalt az ártatlan Bárány***

***Vértől ázott szent kereszt oltárán.://***

[**https://www.youtube.com/watch?v=Q-hdb826Do0**](https://www.youtube.com/watch?v=Q-hdb826Do0)

**X. Jézust megfosztják ruháitól.**

Imádunk Téged Krisztus és áldunk Téged, mert szent kereszted által megváltottad a világot!

A 21-ik zsoltárt idézhetjük itt, Urunk: „Szétosztották egymás között ruháimat és köntösömre sorsot vetettek.” – Hányszor tépték le becsületét szegény hazánknak is, hányszor osztoztak ezen a magyar földön, - amelyért annyiszor apáink vére folyt, - mint rabló zsiványok a loptt kincseken, Trianonban osztozkodtak , ekkor szakították le Erdélyt, Bácskát, Bánátot, Kárpátalját, Felvidéket, az Őrséget, és Baranyát...! Egyharmadára csökkent hazánk területe és népünk száma! Majd a kivándorlások, szökések, menekülések egyre csökkentették a magyar lélekszámot, mert mikor a magyar „szertenézett, nem lelé honját e hazában.” És a határainkon kívül élő magyarok szűnni nem akaró sanyarú és kemény sorsa? Ez az igazi Magyar Kálvária! A franciaországi Lourdesben a hegyen átívelő nagy keresztút tizedik állomásán magyar nyelvű tábla emlékezteti a világ minden részéről jött imádkozó zarándokokat nemzetünk kifosztottságára, kirablására! Így lettünk és vagyunk eggyek Jézussal: kifosztottan, megalázva, meggyalázva ebben a világban.

Köszönjük, Urunk, hogy elviselted ezeket a kínokat, hogy ebben a nagy fájdalmunkban is érezzük: Te itt is velünk vagy, velünk szenvedsz, velünk sírsz. Ámen.

 Keresztre feszített Jézus, könyörülj rajtunk!  ! És a tisztítótűzben szenvedő lelkeken is!

**Ének: *Keresztények, sírjatok,***

***mélyen szomorkodjatok,***

***keseregjen minden szív,***

***aki Jézusához hív!***

**XI. Jézust keresztre feszítik.**

Imádunk Téged Krisztus és áldunk Téged, mert szent kereszted által megváltottad a világot!

Borzalmas kínokat szenvedtél ekkor, Urunk! Mindig jót tevő karjaidat, örömhír útján járó lábaidat a keresztre szegezik. Már csak felállítani kell és elkészült az ember műve Neked…Történelmünk borzalmaira gondolunk itt. Dózsa tüzes trónja, szegények kínzója, szabadság tapodója, Arad 13 bitófája, Kufstein, Auschwitz, Dachau lágerei, Fő utca, Hortobágy, Recsk, 56 mártírjai, a terror megszámlálhatatlan áldozata mind átélték a borzalmak óráit, az ártatlanul biztos halálba menés kétségbeejtő éjszakáit. A nap is elsötétedett a Kálvárián, hogy ne lássa a borzalmakat, és a sötétség azóta is a világra borul, hogy „napvilágra ne kerüljenek a sötétség cselekedetei.” De Te, Uram, hagytad, hogy odaszögezzék kezeid, hogy kitárt karoddal az egész világot magadhoz öleld, szívedhez legközelebb azokat, akik a kínok kínjait veled és érted szenvedték. Ámen.

 Keresztre feszített Jézus, könyörülj rajtunk! ! És a tisztítótűzben szenvedő lelkeken is!

**Ének: *Nincsen abban irgalom,***

***Hozzád buzgó fájdalom,***

***aki Téged meg nem szán***

***ó Jézus a keresztfán!***

**XII. Jézus meghal a kereszten**

Imádunk Téged Krisztus és áldunk Téged, mert szent kereszted által megváltottad a világot!

Ég és föld között függ megfeszített Megváltónk! Karját ölelésre tárja, ajkát a megbocsátás szavaira nyitja: „Atyám, bocsáss meg nekik, mert nem tudják, mit cselekszenek.” Lándzsával átdöfött szívét menedékül adja, hogy bajainkban, szenvedéseinkben mindig oda siessünk. Magyar népünk ezért állított utak mentén, falvakban és városokban, mezőkön és erdőkön kereszteket, mert saját szenvedését látja Krisztus keresztjében, mert hiszi és vallja: „Minden rendben lesz, mert Ő velünk van, köztünk él és segít” Ezt az igazságot látta meg nagy költőnk, Juhász Gyula is, amint versében írja:

Az ország útján függ s a földre néz,

Arcán szelíd mosoly a szenvedés.

A falu népét nézi csöndesen

Amint ballagva munkából megyen.

A magyar Krisztus, a falusi szent,

Hiszen nekik is megváltást izent.

Testvéri áldással rájuk tekint

Feléjük néz, biztatja híveit.

  Keresztre feszített Jézus, könyörülj rajtunk! És a tisztítótűzben szenvedő lelkeken is!

**Ének: *Királyi zászló jár elöl,***

***Keresztfa titka tündököl,***

***Melyen az élet halni szállt,***

***S megtörte holta a halált***

 https://www.youtube.com/watch?v=eJ3Vrao4DIE

**XIII. Jézus fájdalmas anyja ölében**

Imádunk Téged Krisztus és áldunk Téged, mert szent kereszted által megváltottad a világot!

Öledből indult el élete és öledbe tér meg holtában Krisztusod. Öröm és fájdalom az édesanya sorsa, öröm és fájdalom a nemzet sorsa is. Könnyes, mely „úgy siratja szent Fiát”, megszentel minden könnyet, melyet ezer év alatt sírtak el hazánk szomorú sorsa felett. És ezek a könnyek nemcsak „árvák könnyei” voltak, nemcsak gyermekeiért síró anyai könnyek, de nehéz, férfiszemekből is kicsorduló könnyek. És voltak néha az öröm könnyei is, a remény sóhajai is, a feltámadásban bízó fátyolos könnyek is.

Fájdalmas Anyánk, a Te karjaidból indult el Jézusunk a sír sötétjébe, de három nap múlva a Feltámadás dicsőségébe is. Fogadd öledbe, öleld karjaidba szegény, szenvedő magyar népedet is, hogy reménye legyen a boldog újjászületésre is. Elmondjuk az égből felhangzott és Egyházunk áltat egybefűzött, teljessé tett Hozzád szóló imát: Üdvözlégy Mária…

  Keresztre feszített Jézus, könyörülj rajtunk! !És a tisztítótűzben szenvedő lelkeken is!

Ének*:* ***Áll a gyötrött Isten anyja,***

***Kín az arcát könnybe vonja,***

***Úgy siratja szent Fiát,***

***Úgy siratja szent Fiát.***

 https://www.youtube.com/watch?v=YnUEDfGy\_RE

**XIV. Jézus testét eltemetik**

Imádunk Téged Krisztus és áldunk Téged, mert szent kereszted által megváltottad a világot!

Minden sír olyan, mint egy hatalmas torok, mely minden embert elnyel és elemészt. – Uram, Te azért jöttél, hogy az Isten gyermekeinek, az embereknek ne a sír legyen a végállomásuk. Halottainknak mi is síremlékeket állítunk, de ha nem is írjuk fel reájuk, hogy a sírban csupán a testük nyugszik, tudjuk és hittel valljuk, és ígéreted szerint feltámadást várunk. Mert nagyböjtjeink, nagypéntekjeink után mindig feltámadás örömünnepe következzik. Minden névtelen sírdomb vagy tömegsír mellett is feltámadást várunk! Ezzel a reménnyel nézünk a muhi csata, a mohácsi csata emlékhelyeire, a Don-kanyari névtelen tömegsírokra, szabadságharcaink országszerte vívot csatái áldozataira, a sok titokban kivégzett és elhallgatni próbált névtelen parcellákba temetett hősink mellett állva is ezt kiáltjuk: feltámadást várunk! Minden reménytelenségben, sötét éjszakában is ezt kiáltom: Hiszek egy Istenben, hiszek egy hazában, hiszek egy örök isteni igazságban: hiszek magyar hazám feltámadásában! Ámen.

 Keresztre feszített, eltemetett és feltámadt Jézus, könyörülj rajtunk! És a tisztítótűzben szenvedő lelkeken is !

**Ének: 3.v*.) Krisztus feltámadott,***

***szűnjetek meg bánatok, ti is nyomán járjatok,***

***feltámadást várjatok, feltámadt Krisztus!***

***4.v.) Krisztus feltámadott,***

***halál fején tapodott, égbe utat mutatott,***

***tudom hogy feltámadok, feltámadt Krisztus!***

**https://www.youtube.com/watch?v=KnmFvrlvesM**

**BEFEJEZÉS**

Rendhagyó keresztutunknak a végére értünk. Urunk, Jézus Krisztus, a Te szenvedésed tükrében magyar hazánk kálváriáját Veled jártuk. Látjuk, hogy azonos a mi sorsunk ! De éppen ezért hisszük, hogy nemcsak a szenvedésben, de a feltámadásban is közös, örökre közös lesz sorsunk! Ezért imádságként szálljon feléd nemzeti imádságunk: a Himnusz.

***Ének: Isten, áldd meg a magyart! Jó kedvvel, bőséggel,***

***nyújts feléje védő kart, ha küzd ellenséggel!***

***Bal sors akit régen tép, hozz rá víg esztendőt,***

***megbűnhődte már e nép a múltat, s jövendőt.***

A nemsokára kezdődő szentmisében vigyük Istenünk elé hazánk múltját: Urunk, bocsásd meg vétkeinket, mulasztásainkat! Vigyük jelenét: áldd meg Urunk minden nemes vállalkozásunkat, és vigyük jövőjét: legyen jövőnk az örökkévalóságban a Te életedben. Amen.

 „Azt a hazát, melyről a Szózat zeng, el nem veheti és meg nem csonkíthatja senki. Az visszavonhatatlanul hozzánk tartozik. Magunkban hordozzuk éppen annyira, mint ahogy ő hordoz bennünket magában. Általa és benne vagyunk, azok, akik vagyunk, s ha ő nem volna, mi sem lennénk többé. Ez az a föld, ahol számunkra a szabadság zászlaját hordozták. Ezen a földön nem fog az erőszak! Ha egyszer hazánk volt, örökre az marad, még magunktól sem mondhatunk le róla, mert akkor magunkról mondanánk le. Ezért kell híveknek – hűségeseknek - lennünk hozzá »rendületlenül«: kívüle tényleg »nincsen számunkra hely«. Ez a haza egységes és oszthatatlan: őseink emléke, a szabadság igénye, jogaink méltósága, kultúránk hagyománya, nagy költőink, íróink szava..., minden benne van és vele értődik. Ennek a hazának hitvallása a Szózat is: nélküle csonka lenne a szellemi ország, s nem lenne többé magyar a magyar.” ( Babits Mihály, 1936 )